C 132/58
SK
Úradný vestník Európskej únie
14.4.2023
Streda 5. októbra 2022
T.
keďže odlesňovanie, zaberanie pôdy a nadmerné využívanie a ťažba prírodných zdrojov, a to aj organizovanými zločineckými skupinami, majú značný vplyv na vodnú hladinu riek a jazier, menia vodný cyklus a prispievajú k vysúšaniu riek a jazier, ako aj k znečisteniu využívaných oblastí;
U.
keďže sladkovodné ekosystémy, hoci pokrývajú menej ako 1 % povrchu zeme, sú domovom viac ako 10 % všetkých druhov a citlivej biodiverzity; keďže približne 70 % čerstvej vody na svete sa využíva v poľnohospodárstve, zatiaľ čo zvyšok je rozdelený medzi priemyselné využitie (19 %), najmä v potravinárskom, textilnom, energetickom, priemyselnom, chemickom, farmaceutickom a ťažobnom priemysle a v domácnostiach (11 %) vrátane spotreby;
V.
keďže zdravé ekosystémy umožňujú zlepšiť kvantitu a kvalitu vody a zároveň zvyšujú odolnosť voči zmene klímy;
W. keďže poľnohospodárstvo je najväčším spotrebiteľom sladkovodných zdrojov na svete; keďže tretina ornej pôdy na celom svete sa využíva na kŕmenie hospodárskych zvierat; keďže v správe FAO z roku 2020 s názvom Stav potravinárstva a poľnohospodárstva – prekonávanie výziev v oblasti vody v poľnohospodárstve sa uvádza, že produktivitu potravín a príjmy na vidieku možno výrazne zvýšiť investíciami do nových zavlažovacích systémov alebo prispôsobením a modernizáciou existujúcich systémov, a že by sa to malo kombinovať s lepšími postupmi hospodárenia s vodou vrátane lepších poľnohospodárskych postupov; keďže zaberanie pôdy má negatívny vplyv na dostupnosť a kvalitu vody, pripravuje miestne spoločenstvá o vodné zdroje a porušuje ich ľudské právo na bezpečnú pitnú vodu;
X.
keďže energetický sektor je v súčasnosti zodpovedný za 10 % odberu vody na celom svete a odhaduje sa, že do roku 2040 sa spotreba vody v energetickom sektore zvýši približne o 60 %;
Y.
keďže určitý zneužívajúci, a v mnohých prípadoch aj nezákonný ťažobný priemysel, má významný vplyv na zdroje povrchovej alebo podzemnej vody, znečisťovanie a ničenie ľadovcov, lesov, mokradí alebo riek a iných zdrojov vody životne dôležitých na ľudskú spotrebu;
Z.
keďže textilný priemysel je jedným z odvetví s najväčšou spotrebou vody na svete a odevy a textílie sa vyrábajú v niektorých regiónoch sveta s najväčším nedostatkom vody; keďže toto odvetvie je klasifikované ako druhé najviac znečisťujúce na svete a keďže veľká časť tohto znečistenia končí vo vode; keďže Európska komisia plánuje prijať v prvých štyroch mesiacoch roku 2022 takzvanú „stratégiu EÚ pre trvalo udržateľný textil“, ktorej cieľom je pomôcť EÚ prejsť na obehové hospodárstvo, v ktorom sú textilné výrobky navrhnuté tak, aby boli odolnejšie, opakovane použiteľné a opraviteľné, recyklovateľné a energeticky účinné;
AA. keďže rastúci dopyt po vode spôsobuje nadmerné využívanie vodných zdrojov a keďže nedostatok vody z nej urobil sporný zdroj; keďže podľa Organizácie Spojených národov existuje na svete približne tristo oblastí, v ktorých sa do roku 2025 predpokladá konflikt o vodu;
AB.
keďže ochrana vody je v mnohých krajinách napádaná a poškodzovanie kvality vody sa považuje za trestný čin; keďže v posledných rokoch sú ochrancovia práv životného prostredia a vody terčom čoraz väčšieho počtu útokov vrátane vrážd, únosov, mučenia, rodovo motivovaného násilia, hrozieb, obťažovania, zastrašovania, očierňujúcich kampaní, kriminalizácie, súdneho obťažovaniu, núteného vysťahovania a vysídľovania, a keďže je naliehavo potrebné aktívne ich podporovať a chrániť ich životy a bezpečnosť; keďže viacerí finalisti Sacharovovej ceny za slobodu myslenia sú terčom útokov za svoju úlohu pri ochrane vody a spoločných statkov; keďže obhajcovia vôd rieky Guapinol boli uväznení viac ako dva roky pred ich prepustením; keďže Lolita Chávezová bola štyri roky v exile za obranu územia pred činnosťou vodných elektrární v Iximulew (Guatemala); keďže Berta Cáceresová bola zavraždená v roku 2016 za obranu riek Blanco a Gualcarque a keďže pôvodcovia tohto zločinu ešte neboli odsúdení;
AC. keďže podľa organizácie Global Witness viac ako tretina ochrancov pôdy a životného prostredia zabitých vo svete v rokoch 2015 až 2019 patrila k domorodým komunitám, ktorých zručnosti v oblasti hospodárenia s pôdou a vodou sú kľúčové v boji proti klimatickej kríze a strate biodiverzity;
AD. keďže odopieranie prístupu k vode a ničenie vodnej infraštruktúry použili okupačné mocnosti ako základnú taktiku na pripojenie okupovaných území a vysídlenie obyvateľstva z jeho územia;